LIETUVOS RESPUBLIKOS SEIMAS

N U T A R I M A S

DĖL VILNIAUS MIESTO TARYBOS PALEIDIMO IR KAI KURIŲ PRIEMONIŲ TVARKAI SAVIVALDYBĖSE PAGERINTI

1993 m. balandžio 15 d. Nr. I-127

Vilnius

Lietuvos Respublikos Seimas, vadovaudamasis Lietuvos Respublikos Konstitucijos 123 ir Lietuvos Respublikos vietos savivaldos pagrindų įstatymo 28 straipsniais bei Lietuvos Respublikos įstatymu „Dėl administracinių teritorinių vienetų tiesioginio valdymo“ ir remdamasis komisijos padėčiai Vilniaus miesto taryboje bei valdyboje išnagrinėti išvadomis, nutaria:

1. Paleisti Vilniaus miesto tarybą ir iki naujos Vilniaus miesto tarybos suformavimo miesto teritorijoje įvesti tiesioginį valdymą.

Tiesioginio valdymo laikotarpiu Vilniaus miesto teritorijoje sustabdyti Lietuvos Respublikos vietos savivaldos pagrindų įstatymo galiojimą.

2. Pagal Lietuvos Respublikos darbo sutarties įstatymo 26 straipsnio 7 punktą atleisti iš einamų pareigų Vilniaus miesto tarybos pirmininką Valentiną ŠAPALĄ, pirmininko pavaduotoją Alvydą KARALIŲ, miesto merą Vytautą JASULAITĮ bei mero pavaduotoją Vidutį KAMAITĮ.

3. Pavesti Lietuvos Respublikos Vyriausybei:

1) nedelsiant skirti Vyriausybės įgaliotinį Vilniaus miestui ir išspręsti materialinių vertybių, dokumentų perdavimo jam klausimus;

2) patvirtinti Vyriausybės įgaliotinio valdymo aparato etatus bei atlyginimų schemas.

4. Rinkimus į Vilniaus miesto tarybą surengti 1993 m. lapkričio 28 dieną.

5. Įpareigoti Lietuvos Respublikos Seimo Savivaldybių komitetą iki 1993 m. gegužės 15 d. parengti Lietuvos Respublikos vietos savivaldos pagrindų ir Lietuvos Respublikos savivaldybių tarybų deputatų rinkimų įstatymų pataisas, o Vyriausiąją rinkimų komisiją – pataisyto Lietuvos Respublikos savivaldybių tarybų deputatų rinkimų įstatymo nustatyta tvarka ir terminais organizuoti rinkimus į Vilniaus miesto tarybą.

6. Perduoti Lietuvos Respublikos generaliniam prokurorui komisijos padėčiai Vilniaus miesto taryboje bei valdyboje išnagrinėti surinktą medžiagą.

LIETUVOS RESPUBLIKOS SEIMO PIRMININKAS	ČESLOVAS JURŠĖNAS

______________